钦定古今图书集成/方舆汇编/职方典/第1043卷 > 《游黄岩记》前人
## 钦定古今图书集成/方舆汇编/职方典/第1043卷 > 《游黄岩记》前人

水南之山最高而大者方山。山之阴有峰隆然，逆驰
而西，曰黄岩，望之特尊，岁旱必祷焉。方山之胜，盖饫
览之，惟黄岩仅两。至丁未岁，杪，避兵来此，思复一豋。
登自前山之麓，山皆荔枝，无馀木，巨石萝薜，绵络可
爱。出荔枝，入松林，憩妙峰小庵。庵直西南，古灵水西、
龙湖诸山，帷障屏列，望清溪一勺，可注尊罍。澄江如
带，萦回山右，水南村落，人家可辨。出庵徐行，草径委
蛇，径傍茅苇，无复林树。又循冈而进，乃抵黄岩之下。
岩高十馀丈，袤不啻倍之，壁立陡绝。乡人祀张道者，
依岩结构，屋与岩相庋，景与地相宜。前山低横，有若
户限。郡城远出，其北连山周遭大江回绕，烟云吞吐，
飞鸟往来。上下苍绿紫翠间杂，浓淡之相施，远近之
相涵，皆于户限外见之，亦足以赏心而娱目矣。自“前
山”至岩下约四里，凡石憩者六，草坐者一，班荆而息
者再。同行皆文雅，谈谑笑咏各极意，而登峰不知疲，
岂徒忘其患难同旅之为适哉！